2. ปัจจัยความเสี่ยง

2.1 ความเสี่ยงทางด้านการเงิน

บริษัทฯ ไม่มีหนี้เงินกู้ยืมทั้งระยะสั้นและระยะยาว
จึงไม่มีความเสี่ยงในเรื่องดอกเบี้ยเงินกู้และการชำระหนี้

2.2 ความเสี่ยงจากอัตราแลกเปลี่ยนเงินตรา

  บริษัทฯ มีธุระกรรมที่เกี่ยวข้องกับอัตราแลกเปลี่ยนเงินตราต่างประเทศอยู่ 2 กรณี คือ

2.2.1 การซื้อเครื่องมือ อุปกรณ์ และวัตถุดิบ ซึ่งส่วนใหญ่จะนำเข้าจากต่างประเทศ
เพื่อเป็นการลดความเสี่ยงในส่วนของอัตราแลกเปลี่ยนเงินตรา จึงใช้นโยบายการซื้อ –
ขายกันด้วยเงินบาท

2.2.2 ในกรณีที่เป็นส่วนของค่าบริการทั้งการนำเข้ามาให้บริการจากต่างประเทศ
และการออกไปให้บริการยังต่างประเทศหรืออื่นๆ จะทำสัญญาการชำระหนี้กันด้วยค่าเงินบาท
หรือซื้อเงินตราต่างประเทศไว้ล่วงหน้าในทันทีที่ทราบจำนวนที่ต้องชำระ
เพื่อเป็นการกำหนดต้นทุนที่คงที่ และลดความเสี่ยงจากการเปลี่ยนแปลงของอัตราแลกเปลี่ยน

2.3 ความเสี่ยงเรื่องวัตถุดิบ

ด้วยวัตถุดิบหลักที่ใช้ส่วนใหญ่จะเป็นการนำเข้าจากต่างประเทศ ปัจจัยความเสี่ยงที่เกิดขึ้น จึงมีได้ 2
กรณีที่สำคัญ คือ

1.  ความผันผวนของราคาสินค้า ทำให้ต้นทุนการให้บริการไม่คงที่

ข. การขาดแคลนสินค้า เป็นเหตุทำให้ไม่สามารถให้บริการได้อย่างต่อเนื่อง
ซึ่งเป็นปัจจัยความเสี่ยงที่สำคัญ ดังนั้นจึงได้มีแนวทางลดความเสี่ยง ดังนี้

2.3.1 ตกลงทำสัญญาซื้อ - ขาย ล่วงหน้าด้วยเงื่อนไขของราคาและกำหนดปริมาณสินค้าที่แน่นอน

2.3.2 วางแผนการใช้วัตถุดิบอย่างใกล้ชิดโดยให้สอดคล้องกับปริมาณงานที่รับไว้
และจากการประเมินภาวะการณ์ล่วงหน้า เพื่อให้มีวัตถุดิบพอเพียงและต่อเนื่อง
เป็นการควบคุมต้นทุนการให้บริการได้คงที่ และลดความเสี่ยงจากการ
ขาดวัตถุดิบที่ใช้ในการให้บริการ

2.3.3 สร้างพันธมิตรที่ดีกับเจ้าของผลิตภัณฑ์ ผู้จัดจำหน่าย หรือตัวแทนจำหน่าย
เพื่อร่วมมือในการแก้ไขปัญหาในกรณีที่วัตถุดิบมีแนวโน้มการเปลี่ยนแปลงจากปรกติอย่างกะทันหัน
เป็นการป้องกัน และลดความรุนแรงจากปัญหาราคา และการขาดแคลนวัตถุดิบได้ในระดับหนึ่ง

2.3.4 เพิ่มความเอาใจใส่และติดตามนโยบายทางราชการ
ในหน่วยงานที่ต้องเกี่ยวข้องอย่างใกล้ชิด เพื่อป้องกัน การติดขัดในขั้นตอนของข้อกฎหมาย
ซึ่งอาจทำให้เกิดปัญหาขาดแคลนวัตถุดิบได้ เช่น การสั่งเข้าและส่งออกของ
สารกัมมันตภาพรังสีที่ใช้ในการทดสอบ เป็นต้น

2.4 ความเสี่ยงจากการขาดแคลนบุคลากร

ธุรกิจวิศวกรรมบริการ บุคลากรที่มีคุณสมบัติครบตามกำหนดเป็นองค์ประกอบที่สำคัญยิ่ง
ซึ่งนับได้ว่าเป็นปัจจัยเสี่ยงระดับสูงของการดำเนินธุรกิจนี้ และจากความต้องการใช้บริการด้าน NDT
ในภาคอุตสาหกรรมที่มีแนวโน้มสูงขึ้นอย่างต่อเนื่อง ทำให้เกิดปัญหาขาดแคลนบุคลากร
เนื่องจากภาวะอุปสงค์และอุปทานไม่สมดุลจนถึงการแย่งชิงบุคลากร การเพิ่มบุคลากร
และการรักษาบุคลากรที่มีอยู่เดิมไว้ได้ จึงเป็นความจำเป็นอย่างยิ่ง ซึ่งบริษัทฯ
ได้ให้ความสำคัญและมีการเตรียมความพร้อม มาโดยตลอดและสม่ำเสมอ โดยได้ดำเนินการดังนี้

2.4.1 ขยายศูนย์ฝึกอบรมบุคลากร NDT
ตามมาตรฐานสากลและข้อกฎหมายที่กำหนดให้กับพนักงานของบริษัทฯ เป็นการภายใน
ในขณะเดียวกันก็ได้ส่งพนักงานออกไปรับการฝึกอบรมและเรียนรู้เทคนิคใหม่ๆ
พร้อมสะสมความชำนาญ
จากภายนอกทั้งในและต่างประเทศตามความเหมาะสมของธุรกิจอย่างสม่ำเสมอ

2.4.2 สร้างพันธมิตรกับองค์กรอื่นที่มีเทคโนโลยีที่แตกต่างจากที่มีอยู่ทั้งในและต่างประเทศ
เพื่อการแลกเปลี่ยน เรียนรู้และฝึกฝนความชำนาญซึ่งกันและกัน
เป็นการลดปัญหาการขาดแคลนบุคลากรที่มีประสิทธิภาพตามความต้องการภาคอุตสาหกรรม
ยกระดับความรู้ความสามารถให้กับบุคลากรภายในของบริษัทฯ
และเพิ่มศักยภาพในการให้บริการลูกค้า เช่น บันทึกความร่วมมือกับบริษัท Oceaneering
International ของประเทศอังกฤษ และ KIECO (Korea Inspection & Engineering
Co.,Ltd.) ของประเทศเกาหลี ฯลฯ

2.4.3 ให้โอกาสและส่งเสริมความก้าวหน้าในหน้าที่การงานของพนักงานอย่างเที่ยงธรรม
เพื่อสร้างความมั่นใจแก่บุคลากรในการร่วมงานกับบริษัทฯ

2.4.4 แบ่งปันค่าตอบแทนอย่างยุติธรรม โดยคำนึงถึงความมั่นคงในการครองชีพอย่างเหมาะสม
และสมเหตุสมผล

2.4.5 เพิ่มความร่วมมือและให้การสนับสนุนแก่สถาบันการศึกษา
และองค์กรที่เกี่ยวข้องในการช่วยเร่งสร้างบุคลากรทางด้านวิชาชีพนี้ให้เพียงพอ
และตรงตามความต้องการทางภาคอุตสาหกรรม เพื่อลดปัญหาการแย่งชิง
และการพึ่งพิงด้านบุคลากรจากต่างประเทศ

2.4.6 สร้างจิตสำนึกให้มีความรักในองค์กรและความรู้สึกเป็นส่วนหนึ่งขององค์กร
โดยการให้สวัสดิการที่เหมาะสม ผลตอบแทนที่ยุติธรรม
สร้างบรรยากาศการทำงานร่วมกันอย่างมีความสุขและมีความมั่นคงที่จะฝากอนาคตไว้กับบริษัทฯ

2.5 ความเสี่ยงด้านอุตสาหกรรม

ด้วยลักษณะธุรกิจของบริษัทฯ ส่วนใหญ่จะเกี่ยวข้องโดยตรงกับธุรกิจในกลุ่มทางภาคอุตสาหกรรมหนัก
โดยเฉพาะอุตสาหกรรมประเภทที่มีความเสี่ยงสูง อาทิเช่น พลังงานปิโตรเคมี เชื้อเพลิง
โครงสร้างขนาดใหญ่ ฯลฯ ดังนั้นแม้อัตราการเติบโตทางธุรกิจในกลุ่มอุตสาหกรรมเหล่านี้
จะเป็นตัวกำหนดภาวะอุตสาหกรรมการตรวจสอบและทดสอบที่ บริษัทฯ ดำเนินการอยู่ ก็ตาม
แต่ด้วยพลังงานเป็นปัจจัยหลักของการดำรงชีวิตของมวลมนุษย์ที่มีความต้องการเพิ่มขึ้นอย่างต่อเนื่อง
รวมไปถึงอุตสาหกรรมที่เกี่ยวข้อง อีกทั้งการที่ต้องปฏิบัติตามมาตรฐานของการใช้เทคโนโลยี
และในด้านกฎหมายที่มีข้อกำหนดให้ต้องมีการตรวจสอบและทดสอบเพื่อความปลอดภัย
จึงเป็นส่วนช่วยลดผลกระทบที่มีต่อภาวะอุตสาหกรรมตรวจสอบลงได้ในระดับหนึ่งแล้วก็ตาม บริษัทฯ
ยังได้มีนโยบายบริหารความเสี่ยงด้วยการรักษาฐานลูกค้าเดิมให้ได้มากที่สุด
ด้วยยึดหลักการสร้างความพึงพอใจทั้งด้านการให้บริการและราคาที่เหมาะสม
เป็นการสร้างพันธมิตรที่ดีต่อกัน ในขณะเดียวกันก็ขยายฐานลูกค้าเป้าหมายกลุ่มใหม่
และวางแผนขยายธุรกิจไปยังแหล่งอุตสาหกรรมที่มีโอกาสทางธุรกิจยังต่างประเทศอยู่อย่างต่อเนื่อง
เป็นการกระจายความเสี่ยงในด้านอุตสาหกรรม

2.6 ความเสี่ยงด้านการเมือง

ด้วยการเมืองเป็นตัวกำหนดทิศทางการพัฒนาประเทศ ทั้งทางด้านสังคมและเศรษฐกิจ
หากการเมืองไม่มั่นคงหรือมีนโยบายที่ไม่สามารถสร้างความมั่นใจและเสริมสร้างแรงจูงใจที่ชัดเจนในการลงทุนให้กับนักลงทุนทั้งภายในและต่างประเทศได้
ดังเช่น กรณีการระงับชั่วคราวของ 76 โครงการที่มาบตาพุด ด้วยปัญหาผลกระทบด้านมลพิษ
ปัญหาการป้องกันอุทกภัยธรรมชาติที่ผ่านมา เหล่านี้ย่อมส่งผลต่อการลงทุนในโครงการใหม่
และการขยายกิจการในโครงการเดิมอย่างแน่นอน
ซึ่งมีผลกระทบถึงภาวะอุตสาหกรรมการตรวจสอบด้วยเช่นกัน ถึงแม้ว่าด้วยลักษณะธุรกิจ
มีทั้งมาตรฐานและข้อกฎหมายที่มีส่วนช่วยลดความเสี่ยงในระดับหนึ่งแล้วก็ตาม บริษัทฯ
ได้มีการบริหารความเสี่ยงโดยเร่งพัฒนาบุคลากร NDT ให้มีศักยภาพ
และประสิทธิภาพอยู่อย่างต่อเนื่อง เพื่อความพร้อมเมื่อการเมืองมั่นคง เศรษฐกิจฟื้นตัว และพร้อมๆ
กับการขยายฐานธุรกิจไปยังแหล่งอุตสาหกรรมในกลุ่มประเทศที่มีการขยายเศรษฐกิจสูง
และไม่มีวิกฤตทางด้านการเมือง

2.7 ความเสี่ยงด้านกฎหมาย

ธุรกิจของบริษัทฯ มีส่วนเกี่ยวข้องกับความปลอดภัยในชีวิต ทรัพย์สิน และสิ่งแวดล้อม
ทำให้ต้องมีกฎหมายภายในประเทศเข้าควบคุมดูแล
ด้วยการออกข้อกำหนดและข้อบังคับให้เป็นแนวทางปฏิบัติทั้งในส่วนผู้ประกอบการและบุคลากรที่เกี่ยวข้อง
เช่น กฎกรมธุรกิจพลังงาน กระทรวงพลังงาน , สำนักงานมาตรฐานอุตสาหกรรม (สมอ.) ,
ข้อบังคับสำนักงาน ปรมาณูเพื่อสันติ (ปส.) , ข้อบังคับกรมวิทยาศาสตร์การแพทย์
รวมถึงองค์กรอิสระ เช่น สภาวิศวกร มาตรฐานการรับรองบุคลากร NDT ของ สมอ.
และองค์กรอื่นๆ ที่จะออกมาช่วยกำกับการดูแล รวมถึงข้อกำหนดตามมาตรฐานสากล เช่น ASNT
ISO เป็นต้น ข้อกฎหมายและข้อกำหนดต่างๆ เหล่านี้
แม้จะต้องเพิ่มต้นทุนการบริการก็ตามแต่ก็เป็นส่วนเอื้อต่อธุรกิจมากกว่า เป็นความเสี่ยง
ด้วยเหตุผลที่ผู้ประกอบการต้องทำตามกฎหมาย
นอกจากนี้ความผันผวนทางการเมืองที่ทำให้นโยบายการกำหนดในข้อกฎหมายที่เกี่ยวข้องกับธุรกิจของบริษัทฯ
อาจเปลี่ยนแปลงไปได้ บริษัทฯ จึงต้องเพิ่มความเอาใจใส่และติดตามอย่างใกล้ชิด
เพื่อจะได้ปรับตัวรับสถานการณ์ได้ทัน

2.8 ความเสี่ยงในการพึ่งพิงนโยบายการจัดจ้างของลูกค้า

งานที่เป็นโครงสร้างขนาดใหญ่ของภาครัฐ หรือองค์กรเอกชน
ก็ยังคงเป็นการประมูลโดยให้ผู้รับเหมารับไปดำเนินการทั้งโครงการ
ซึ่งผู้รับเหมาหลักก็จะแยกงานเป็นส่วนย่อยออกไปให้ผู้รับเหมาช่วงรับไปดำเนินการต่อตามประเภทของงาน
ซึ่งการให้บริการทางเทคนิค NDT จะเป็นภาระรับผิดชอบของผู้รับเหมาช่วง ดังนั้นโอกาสที่จะได้งาน
เงื่อนไขของการทำงานและค่าบริการจึงขึ้นกับการพิจารณาของผู้รับเหมาช่วง
การได้งานในลักษณะนี้เป็นความเสี่ยงที่ต้องพึ่งพิงผู้รับเหมาช่วงโดยตรง
ซึ่งมีโอกาสสูงที่จะเกิดปัญหาความคลาดเคลื่อนทางเทคนิคในการให้บริการตามข้อกำหนดในเทคโนโลยี
ของเจ้าของโครงการ อีกทั้งค่าบริการที่ไม่เป็นธรรม รวมถึงปัญหาการชำระค่าบริการ
หากผู้รับเหมามีปัญหาทางการเงิน ซึ่งบริษัทฯ
ได้ให้ความระมัดระวังและหลีกเลี่ยงความเสี่ยงนี้ให้มากที่สุด
โดยการพิจารณาอย่างรอบคอบที่จะเลือกรับงานจากผู้รับเหมาที่ให้ความสำคัญ
ในรายละเอียดของมาตรฐานของเนื้องานและฐานะการเงินที่มั่นคง ซึ่งปัจจุบันประมาณ 90% บริษัทฯ
ยังคงรับงานผ่านผู้รับเหมา และประมาณ 10% เป็นการรับงานโดยตรงจากเจ้าของงาน
ซึ่งส่วนใหญ่เป็นงานที่อยู่ภายใต้ข้อบังคับของกฎหมาย แต่อย่างไรก็ตาม
โครงการขนาดใหญ่ที่มีความเสี่ยงสูงฝ่ายเจ้าของ
หรือที่ปรึกษาเจ้าของโครงการได้เข้ามาดูแลในส่วนของ ความปลอดภัยอย่างใกล้ชิดมากขึ้น
เป็นโอกาสในการคัดสรรผู้ที่จะเข้าไปให้บริการด้าน NDT ให้ตรงตามหลักเกณฑ์ที่กำหนด
ในมาตรฐานซึ่งจะทำให้บริษัทฯ มีโอกาสได้รับงานมากขึ้นดีกว่าที่ต้องผ่านผู้รับเหมาช่วง

2.9 ความเสี่ยงจากการขึ้นราคาของน้ำมัน

ด้วยลักษณะธุรกิจของบริษัทฯ ซึ่งส่วนใหญ่ไปให้บริการยังสถานที่ของลูกค้า
เชื้อเพลิงที่ใช้ในการเดินทางจึงเป็นปัจจัยที่สำคัญต่อต้นทุนการให้บริการ
การขึ้นราคาน้ำมันจึงเป็นหนึ่งในความเสี่ยงต่อผลประกอบการ ซึ่งในปัจจุบันมีเชื้อเพลิง
หลายชนิดให้เป็นทางเลือกได้มากขึ้น รวมถึงการเลือกประเภทของเครื่องยนต์ที่ใช้เป็นพาหนะ
บริษัทฯ จึงได้มีการพิจารณาเลือกใช้ตามความเหมาะสมเป็นกรณีไป
รวมถึงการตั้งศูนย์บริการให้ใกล้กับแหล่งงานของลูกค้า เพื่อเป็นการลดทั้งค่าใช้จ่าย
ในการเดินทางและเวลาลงได้

2.10 ความเสี่ยงจากการขึ้นค่าแรง

จากนโยบายการขึ้นค่าแรงขั้นต่ำของรัฐบาลในปี พ.ศ. 2555
แม้ไม่กระทบต่อค่าแรงของพนักงานบริษัทฯ โดยตรง แต่ก็ส่งผลในทางอ้อม
ด้วยอาจต้องปรับขึ้นไปตามสัดส่วนทำให้บริษัทฯ
ต้องลดความเสี่ยงนี้ด้วยการใช้กลยุทธ์การพัฒนาประสิทธิภาพของพนักงานและพิจารณาค่าตอบแทนให้เหมาะสมกับศักยภาพของบุคลากรให้ได้มากที่สุด

2.11 ความเสี่ยงจากภัยธรรมชาติ

จากเหตุการณ์เกิดอุทกภัยครั้งรุนแรง ในพื้นที่เขตเกษตรกรรมและอุตสาหกรรมที่สำคัญ เมื่อปลายปี
พ.ศ. 2554 ที่ผ่านมาได้สร้างความเสียหายอย่างรุนแรง รวมถึงกลุ่มลูกค้าของบริษัทฯ
ทำให้ไม่สามารถเข้าไปให้บริการได้ แต่เมื่อวิกฤตดังกล่าวผ่านไป การบริการก็เป็นไปตามปรกติ
มีผลกระทบต่อผลประกอบการเล็กน้อยจากการใช้ช่วงเวลาที่นานขึ้น สำหรับบริษัทฯ นั้น
แม้ไม่ถูกน้ำท่วม แต่ก็ได้มีการเตรียมป้องกันอย่างเต็มที่ด้วยอยู่ในเขตที่มีโอกาสถูกน้ำท่วมสูง
และมีพนักงานจำนวนหนึ่ง ที่พักอาศัยอยู่ในเขตอุทกภัยไม่สามารถออกมาปฏิบัติหน้าที่ตามปรกติได้
ซึ่งบริษัทฯ
ได้อำนวยความสะดวกให้เข้าพักอาศัยอยู่ใกล้ลูกค้าเพื่อสามารถบริการลูกค้าได้อย่างต่อเนื่อง

2.12 ความเสี่ยงด้านการบริหาร การจัดการ กรณีที่บริษัทฯ มีกลุ่มผู้ถือหุ้นรายใหญ่มากกว่าร้อยละ
50

ณ วันที่ 1 มีนาคม 2555 บริษัทฯ มีคุณชมเดือน ศตวุฒิ ถือหุ้นในบริษัทฯ คิดเป็นสัดส่วนร้อยละ
43.83 ของจำนวนหุ้นที่จำหน่ายได้แล้วทั้งหมดของบริษัทฯ อีกทั้งมีกลุ่มครอบครัวศตวุฒิ และคุณสุวัฒน์
แดงพิบูลย์สกุล ซึ่งเป็นสามีโดยไม่จดทะเบียนสมรสของคุณชมเดือน ศตวุฒิ ร่วมถือหุ้นในบริษัทฯ
คิดเป็นสัดส่วนทั้งหมดร้อยละ 57.11 ของจำนวนหุ้นทั้งหมดของบริษัทฯ
ซึ่งสัดส่วนการถือหุ้นที่มากกว่าร้อยละ 50
นี้ทำให้เป็นผู้ถือหุ้นรายใหญ่ที่มีสิทธิในการบริหารจัดการเบ็ดเสร็จ
และมีอิทธิพลต่อการตัดสินใจในการทำธุรกรรมของบริษัทฯ
ในกรณีที่ต้องใช้เกณฑ์เสียงข้างมากในการลงคะแนน
ซึ่งการถือหุ้นในลักษณะกระจุกตัวโดยผู้ถือหุ้นรายใหญ่ ทำให้บริษัทฯ ไม่สามารถตัดสินใจดำเนินการ
โดยปราศจากการยินยอมของกลุ่มผู้ถือหุ้นรายใหญ่นี้ได้
แม้ว่าผู้ถือหุ้นกลุ่มอื่นจะเห็นโอกาสที่จะทำให้เกิดประโยชน์ ต่อบริษัทฯ ก็ตาม ซึ่งบริษัทฯ
ได้บริหารเพื่อลดความเสี่ยงนี้ โดยกลุ่มกรรมการอิสระซึ่งไม่มีส่วนได้เสีย
กรรมการซึ่งไม่เป็นผู้บริหารและผู้ถือหุ้นของบริษัทฯ ทำหน้าที่ตรวจสอบดูแลอย่างใกล้ชิด
อีกทั้งมีกลุ่มผู้บริหารที่ไม่มีฐานะเป็นผู้ถือหุ้นและสมาชิกในกลุ่มครอบครัว
ร่วมกันกำหนดแนวทางในการบริหารจัดการ